
ŠAKIŲ RAJONO SAVIVALDYBĖS ADMINISTRACIJOS
KIDULIŲ SENIŪNIJA

2017-ŲJŲ METŲ VEIKLOS PLANO ATASKAITA

       Šakių rajono savivaldybės administracijos  Kidulių seniūnijos iškeltas tikslas buvo:
· gerinti gyvenimo kokybę seniūnijoje, kuriant sveiką, saugią ir švarią aplinką.
 Šakių rajono savivaldybės administracijos  Kidulių seniūnijos uždavinys buvo:
· efektyviai organizuoti seniūnijos darbą, kad užtikrinti gyventojų poreikių tenkinimą.

2017 M. STRATEGINĮ (-IUS) TIKSLĄ (-US) ĮGYVENDINANČIOS PROGRAMOS PRIEMONĖS

        Šakių rajono savivaldybės administracijos Kidulių seniūnija, vykdydama savo veiklą 2017 m., prisidėjo prie Šakių rajono savivaldybės strateginio 2017-2019 metų veiklos plano šių programų  įgyvendinimo:
1. Mokymosi visą gyvenimą ir sporto programos (Nr.1);
      2. Kultūros plėtros programos  (Nr.6) 
      3. Savivaldybės veiklos pagrindinių funkcijų programos (Nr.7);
      4.  Darbo rinkos politikos rengimo ir įgyvendinimo programos (Nr.8);
            5. Žemės ūkio plėtros programos (Nr.11);
            6. Švarios, sveikos aplinkos ir energijos taupymo programos (Nr.12);
            7 .Socialinės apsaugos programos (Nr.13).  
   
         	Kidulių seniūnijos pagrindinis tikslas 2017 metais buvo gerinti gyvenimo kokybę seniūnijoje kuriant sveiką, saugią ir švarią aplinką. Įgyvendinant Kidulių  seniūnijos 2017-2019 metų veiklos strateginio plano programoje iškeltą tikslą, vykdant savarankiškas ir deleguotas funkcijas, seniūnijos gyventojai buvo aptarnaujami laiku ir kokybiškai, jiems suteikta reikalinga informacija.
	Kidulių seniūnijoje 2017 m. sausio 1 d. gyvenamąją vietą buvo deklaravę 2307 gyventojai, o gruodžio 31 d.  – 2203. Per metus sumažėjo 104 gyventojais. Seniūnija yra suskirstyta į 7 seniūnaitijas: Kidulių, Judrių, Šiaudinės, Bunikių, Voverių, Žygėnų ir Valenčiūnų. 

      
DUOMENYS APIE SENIŪNIJĄ

	1
	Seniūnijos plotas
	ha
	12405

	2
	Bendras prižiūrimų kelių ir gatvių ilgis
	km
	73,333

	3
	Gatvių skaičius
	sk.
	28

	4
	Valomų gatvių ir šaligatvių plotas
	ha
	29

	5
	Tvarkomų kapinių skaičius
	sk.
	5

	6
	Kapinių teritorijos plotas
	ha
	3,91

	7
	Lankytinų vietų seniūnijoje skaičius
	sk.
	12

	8
	Eksploatuojamų gatvių apšvietimo šviestuvų skaičius
	vnt.
	175

	9
	Seniūnijos prižiūrimų želdinių plotas
	ha
	32

	10
	Socialiai remtinų rizikos šeimų skaičius
	vnt.
	7



KIDULIŲ SENIŪNIJOS 2017 METŲ VEIKLOS  PLANO
ĮGYVENDINIMO  APŽVALGA

          Įgyvendinant Kidulių seniūnijos 2017 metų veiklos planą buvo prisidėta prie Šakių rajono savivaldybės strateginiame 2011-2017 metų plėtros plane numatytų prioritetų įgyvendinimo:
· Verslo bei ekonomikos, infrastruktūros plėtros ir saugios aplinkos skatinimo;
· Visuomenės švietimo, mokymo (si) ir sveikatingumo gerinimo, socialinio saugumo   užtikrinimo;
· Krašto kultūrinio savitumo, patrauklumo puoselėjimo ir turizmo skatinimo;
· Kaimo ir žemės ūkio sektoriaus plėtros.
  
  Kidulių seniūnijos 2017 metų veiklos plano įgyvendinimas:  
            Įgyvendinant priemonę Nr. 1 ,,Mokymosi visą gyvenimą ir sporto programa“ buvo skirtos lėšos mokinio reikmėms įsigyti pagal pateiktus 34 prašymus 62 mokiniams.
	Įgyvendinant priemonę Nr. 6 ,,Kultūros plėtros programa“ Kidulių seniūnijos kultūros centre  – Kidulių dvaro laisvalaikio salėje, kurioje yra suburti trys dvaro mėgėjų meno kolektyvai – XIX a. dvaro šokių kolektyvas, folklorinis moterų ansamblis ,,Volungė“ ir vokalinis instrumentinis gyvo garso ansamblis ,,Draugai“, 2017 m. buvo suorganizuoti 26 dvaro laisvalaikių salės renginiai, priimta 11 ekskursijų dvare, surengtos 5 XIX a. dvaro šokių edukacinės programos, buvo 5 šio kolektyvo išvykos su savo programa į kitus kultūros centrus.            
	Įgyvendinant priemonę Nr. 7,,Savivaldybės veiklos pagrindinių funkcijų programa“ Kidulių seniūnijoje per 2017 m. gyventojams išduota 119 įvairių pažymų, iš jų 46 leidimai laidoti, 31 pažyma apie šeimos sudėtį, 16 pažymų apie įrašus ūkinėse knygose, 10 charakteristikų ir 16 kitokio pobūdžio pažymų. Gauti 22 prašymai dėl leidimo kirsti ar kitaip pašalinti medžius, išduoti 22 leidimai. Taip pat buvo atlikti 67 notariniai veiksmai, iš jų – surašyti 9 testamentai, paliudyti 32 dokumentų kopijų tikrumai, surašyti 5 įgaliojimai ir paliudytas 21 parašo tikrumas ant dokumentų. Užregistruoti 159 siunčiamieji dokumentai ir 85 gaunami dokumentai, buvo sudaryta 14 darbo sutarčių ir išleisti 92 seniūno įsakymai. Vykdyta gyvenamosios vietos deklaravimo funkcija. 2017 m. Kidulių seniūnijoje savo gyvenamąją vietą deklaravo 129 gyventojai, išvykimą iš Lietuvos Respublikos – 38 gyventojai. Buvo išduotos 87 pažymos apie deklaruotą gyvenamąją vietą, 11 pažymų gyvenamosios patalpos savininkams ir 1 pažyma apie įtraukimą į GVNA (gyvenamosios vietos neturinčių asmenų) apskaitą. Per 2017 m. buvo priimti 81 sprendimai dėl deklaravimo duomenų keitimo (papildymo), taisymo, naikinimo.
Įgyvendinant priemonę Nr. 8 ,,Darbo rinkos politikos rengimo ir įgyvendinimo programos“ seniūnijoje per 2017 metus viešuosiuose darbuose įdarbinti 7 seniūnijos gyventojai. Jie padėjo tvarkyti aplinką - pjovė žolę, grėbė lapus, ruošė malkas administracinio pastato ir Kidulių dvaro šildymui, pjovė pakelių žolę, kirto seniūnijai priklausančių pakelių krūmus. 
            Įgyvendinant priemonę Nr.11 ,,,Žemės ūkio plėtros programos“ seniūnijoje dirbo žemės ūkio specialistas jo darbo pagrindą sudarė ūkininkų ir kitų žemės naudotojų konsultavimas įvairiais žemės ūkio plėtros klausimais, paraiškų tiesioginėms išmokoms už žemės ūkio naudmenų ir pasėlių plotus pildymas. Pagrindinis darbo krūvis buvo pavasarį, kai prasidėjo pasėlių deklaravimas. Per 2017 metus užpildytos 288 pasėlių deklaracijos, visi pasėlių laukai buvo įbraižomi elektroniniu būdu. Prasidėjus derliaus nuėmimo sezonui, nuo rugpjūčio 15 d. kas savaitę, o vėliau kas ketvirtį žemės ūkio ir kaimo verslo centrui buvo teikiama informacija apie ūkininkų, auginančių 50 ha ir daugiau grūdinių kultūrų, derliaus nuėmimą, prikultų ir parduotų grūdų kiekius, ataskaitos forma GS – 5. Rudenį buvo išdalinti žemės mokesčio pranešimai, vykdoma jų mokėjimo kontrolė, raginami susimokėti tai padaryti pamiršę asmenys. Atnaujinta 31 žemės ūkio valda, išregistruotos 2 valdos. Paskelbus ekstremaliąją padėtį dėl afrikinio kiaulių maro, reikėjo aplankyti 79 smulkius kiaulininkystės  ūkius,
         Vykdant priemonę Nr. 12 ,,Švarios, sveikos aplinkos ir energijos taupymo programa“ buvo išlyginami ir pažvyruojami seniūnijos keliai (ne mažiau du kartus per metus), valomas sniegas. Buvo prižiūrimi ir tvarkomi želdinių plotai, atliekami miestelio kapinių ir kitų saugomų bei turinčių išliekamąją vertę objektų tvarkymo pagalbiniai darbai. Tvarkomos teritorijos aplink visuomeninius pastatus, prižiūrimi šaligatviai ir gatvių pakraščiai.
          Vykdant priemonę Nr.13 ,,Socialinės apsaugos programa“, 2017 m. socialine veikla seniūnijoje rūpinosi dvi socialinės darbuotojos –  nuo kovo mėnesio nauja socialinė darbuotoja su rizikos šeimomis ir socialinių išmokų specialistė. Joms patikėtu lengvuoju automobiliu moterys lankė vienišus senelius, socialines šeimas ir daug kontrolės reikalaujančias socialinės rizikos šeimas. Seniūnijoje 2017 metais buvo 7 socialinės rizikos šeimos, kuriose auga 13 vaikų iš jų 1 šeimai būtina ypatinga priežiūra. Seniūnijoje yra 13 daugiavaikių šeimų, kuriose auga 3 ir daugiau vaikų iki 18 metų, 2 šeimos  globoja 3 vaikus. Seniūnijoje yra 29 vieniši senoliai ir 184 neįgalieji, iš jų 56 pripažinta sunki negalia. Seniūnijoje yra 5 neįgalūs vaikai. 2017 metais sumažėjo besikreipiančiųjų socialinių pašalpų asmenų skaičius. Socialinės pašalpos kreipėsi 55 šeimos. Kiekvieną mėnesį buvo išmokama apie 36397,00 Eur įvairių išmokų. Turėjome vieną lankomosios priežiūros darbuotoją, kuris prižiūrėjo 6 šeimas. Seniūnijoje vieną kartą per ketvirtį Paramos teikimo komisija skirstė vienkartines pašalpas. 2017 metais  13 seniūnijos gyventojų buvo paskirtos vienkartinės pašalpos kurių bendra suma 1500,00 Eur. 221 asmenys gavo maisto produktus iš ES skirtų lėšų.

Kitos seniūnijos 2017 m. vykdytos funkcijos:
· neviršydama savo įgaliojimų, seniūnijos teritorijoje organizavo ir kontroliavo savivaldybės institucijų sprendimų įgyvendinimą arba pati juos įgyvendino;
· prireikus įvertino atskirų šeimų (asmenų) gyvenimo sąlygas bei poreikius ir pateikė savivaldybės administracijai siūlymus dėl socialinės paramos toms šeimoms (asmenims) reikalingumo ir paramos būdų;
· dalyvavo rengiant ir įgyvendinant gyventojų užimtumo programas seniūnijos aptarnaujamoje situacijos;
· dalyvavo kuriant ir įgyvendinant informacinės visuomenės plėtros programas;
· organizavo viešuosius ir visuomenei naudingus darbus;
· organizavo savivaldybės kelių, bendrojo naudojimo teritorijų, kapinių, želdinių, gatvių, šaligatvių valymą ir priežiūrą, gatvių ir kitų viešų vietų apšvietimą;
· tvarkė priskirtus registrus ir nustatyta tvarka teikė duomenis;

